Красавіцкай раніцай 1916 года Касценчык атрымаў баявое заданне: выляцець у тыл ворага і бамбардзіраваць важны чыгуначны вузел. "Ілья Мурамец" падняўся з аэрадрома Зегельвальд (пад Рыгай), набраў вышыню і знікнуў у ваблаках… У адным з нумароў газеты "Русское слово" распавядаецца пра гэты апошні баявы вылет Авеніра Касценчыка. Нататка называлася "Подзвіг "Мурамца"". Аўтар М. Вярхоўскі піша: "Дзеючая армія. 13.IV. Днямі адзін з нашых караблёў, захапіўшы з сабой 20 пудовых бомбаў, накіраваўся на бамбардзіроўку адной са стратэгічна важных чыгуначных станцый варожага тылу. Камандзірам быў К." (Гэта значыць Касценчык, пацвярджэнне таму мы знаходзім у часопісе "Огонек" №24 за 1916 год, дзе апавядаецца пра яго подзвіг і змяшчаецца партрэт).